Borbeno oklopno vozilo Hrvatske vojske Patria 8x8 na dobrom je putu da prestane biti “najskuplji vojni kamion na svijetu”, kako ga u šali nazivaju u vojsci. Godinama već, naime, traju pokušaji da se više od 120 hrvatskih oklopnih vozila dostojno naoruža kako ne bi bili tek skupi oklopljeni transporteri.

Istina je da su neke Patrije naoružane norveškom (proizvođač Kongsberg) oružanom stanicom od 12,7 mm s termovizijskom kamerom za mogućnost djelovanja noću, laserskim daljinomjerom i označivačem cilja, no tek sada na Patrije dolazi teže naoružanje. Do kraja ovog mjeseca ili početkom rujna MORH će potpisati ugovor o nabavljanju osam daljinski upravljanih oružanih stanica 30 mm s protuoklopnim raketnim sustavom (DUOS-30L).

Vaš preglednik ne omogućava pregled ovog sadržaja.

Taj je natječaj trajao dvije godine, a odabrana je ponuda tvrtke Elbit Systems iz Izraela s vlastitom stanicom UT30MK2 koja se sastoji od topa 30 mm i spregnute strojnice 7,62x51 mm te protuoklopni raketni sustav Spike čiji je proizvođač također izraelska tvrtka Rafael.

Po najnižoj cijeni

Zanimljivo je da ove oružane stanice isporučuje izraelski Elbit koji prodaje svoj 30-milimetarski top, ali u kupoli spaja protuoklopni sustav s dvije vođene protuoklopne rakete Spike koje proizvodi konkurentski vojni proizvođač – Rafael. Riječ je o jednom od vodećih svjetskih proizvođača raketnih sustava, čije su rakete tipa Spike ocijenjene kao vjerojatno najbolje na svijetu. Verzija koju nabavlja Hrvatska, Spike-LR, projektil je dugog dometa koji uništava oklop debljine 700 mm na udaljenosti od 4000 metara. Probija i oklopnjake i tenkove opskrbljene reaktivnom protuoklopnom zaštitom. S obzirom na to da je u ožujku 2017. ministar obrane Damir Krstičević u Izraelu potpisao Memorandum o razumijevanju u području obrane – Izrael je tijekom pregovora spojio svoje dvije tvrtke radi prodaje najboljeg i provjerenog proizvoda, a po nižoj natječajnoj cijeni, kažu u MORH-u.

Navodno je na taj spoj utjecao i izraelski ministar obrane Avigdor Lieberman, koji uskoro stiže u uzvratni posjet Krstičeviću u Zagreb. Tako će Oružane snage RH nabaviti osam vatrenih stanica DUOS za 93,616.485 kuna s PDV-om, kolika je bila pobjednička ponuda Elbita. Inače, bila su tri ponuditelja, Elbit, Đuro Đaković Specijalna vozila d.d. i Rafael Advanced Defense Systems. Rangirani su prema kriteriju za odabir ponude – najnižoj cijeni uz zadovoljavanje svih tehničkih uvjeta. Prije donošenja odluke o odabiru Ministarstvo obrane zahtijevalo je testiranje. Nakon Elbita, s ponudom manjom od 94 milijuna kuna drugorangirani je bio Rafael sa 106,13 milijuna kuna, a trećerangirani Đuro Đaković s 211,45 milijuna (sve s PDV-om).

Dosegli ‘NATO sposobnost’

Činjenica da je hrvatski ponuditelj Đuro Đaković bio više nego dvostruko skuplji od drugih nije razveselila upućene. Šteta je da ova hrvatska tvrtka, koja je Patrije i proizvela u Slavonskom Brodu te razvijala s norveškim partnerom Kongsbergom oružanu stanicu 30 mm, neće i dovršiti posao naoružavanja Patrija. Pogotovu što je tvrtka u problemima. Pokazalo se da je, osim cijene, problem i što je Đuro u ponudi naveo američke protuoklopne rakete Javelin, koje imaju manji domet (2500 m).

Vatrene stanice bit će isporučivane sukcesivno do kraja 2018. godine, a u Oružanim snagama nadaju se da će nekoliko Patrija biti opremljeno i potpuno naoružano do početka 2018., kada u Litvu odlazi postrojba HV-a. Stanice će se kompletno izrađivati u Izraelu, a u Hrvatskoj će ih montirati ovlašteni zastupnik Elbita, tvrtka Luveti d.o.o. (i kooperanti). Obuku za upravljanje vatrenim stanicama provodit će izraelski instruktori po sustavu “train the trainer”, dakle obučit će dio naših posada borbenih vozila, a oni će kasnije obučavati ostale naše posade.

U MORH-u su zadovoljni jer će nabava DUOS 30L-a pridonijeti višoj razini borbene učinkovitosti Gardijske motorizirane brigade, koja dobiva dodatnu sposobnost vođenja protuoklopne borbe na daljinama do 4 km, što nam je zadano kao “NATO sposobnost”. A dobiva se i viša razina paljbene moći koju pruža top 30 mm. U vojskama Poljske i Slovenije ovaj se sustav pokazao kao moćan, precizan, pouzdan i učinkovit.